REPUBLIKA HRVATSKA

VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 214-01/19-01/94

URBROJ: 2186-06-01/19-6

Petrijanec, 16. svibnja 2019.

Na temelju članka 12. stavka 3. i članka 13. stavka 4. Zakona o zaštiti od požara (»Narodne novine«, broj 92/10), Procjene ugroženosti od požara Općine Petrijanec (»Službeni vjesnik Varaždinske županije«, broj 47/15), Godišnjeg provedbenog plana unaprjeđenja zaštite od požara za područje Varaždinske županije za 2019.godinu (»Službeni vjesnik Varaždinske županije«, broj 8/19) i članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17), Općinsko vijeće Općine Petrijanec na 17. sjednici održanoj dana 16. svibnja 2019. godine, donosi

**GODIŠNJI PROVEDBENI PLAN**

**unaprjeđenja zaštite od požara za područje Općine Petrijanec za 2019.godinu**

**I.**

U cilju postizanja učinkovitije i efikasnije razine zaštite od požara i tehnoloških eksplozija na području Općine Petrijanec, Općinsko vijeće Općine Petrijanec donosi Provedbeni plan unaprjeđenja zaštite od požara za područje Općine Petrijanec za 2019. godinu.

**II.**

Za unapređenje mjera zaštite od požara na području Općine Petrijanec potrebno je u 2019. godini provesti sljedeće organizacijske i tehničke mjere:

1. **ORGANIZACIJSKE MJERE**
	1. **NORMATIVNI USTROJ ZAŠTITE OD POŽARA**
		1. Općina Petrijanec dužna je raspraviti i uskladiti Procjenu ugroženosti od požara i tehnološke eksplozije te Plan zaštite od požara u skladu s člankom 13. Zakona o zaštiti od požara (»Narodne novine«, broj 92/10).

Izvršitelj zadatka: Općina Petrijanec,

Sudjelovatelji: Inspektorat unutarnjih poslova PU Varaždinske, Vatrogasna zajednica Općine Petrijanec.

Rok: Kontinuirano.

* + 1. Općinsko vijeće Općine Petrijanec dužno je kontinuirano ažurirati akte sa sadržanim potrebnim mjerama za uređivanje i održavanje poljoprivrednih rudina, sukladno odredbama članka 12. Zakona o poljoprivrednom zemljištu (»Narodne novine«, broj 20/18 i 115/18).

Izvršitelj: Općina Petrijanec,

Rok: 01.05.2019. godine.

* + 1. U prostorno-planskoj dokumentaciji, osim obveznog sadržaja propisanog posebnim zakonom i pod zakonskim aktom, ovisno o razini prostornog plana potrebno je posebno evidentirati i obraditi mjere iz područja procjene ugroženosti od požara i tehnološke eksplozije sukladno važećim propisima.

Izvršitelj zadatka: Općina Petrijanec,

Sudjelovatelji: Područni ured civilne zaštite Varaždin, Inspektorat unutarnjih poslova PU Varaždinske,

Rok: Kontinuirano.

* 1. **SUSTAV ZA PROVEDBU VATROGASNE DJELATNOSTI**
		1. Temeljem Procjene ugroženosti od požara i tehnološke eksplozije te Plana zaštite od požara Općine Petrijanec potrebno je skrbiti o organiziranosti utvrđenog broja vatrogasnih postrojbi sukladno odredbama Pravilnika o osnovama organiziranosti vatrogasnih postrojbi na teritoriju Republike Hrvatske (»Narodne novine«, broj 61/94).

Izvršitelj zadatka: Vatrogasna zajednica Općine Petrijanec,

Rok: Kontinuirano.

* + 1. Sukladno izračunu o potrebnom broju vatrogasaca iz Procjene ugroženosti od požara i tehnološke eksplozije te Plana zaštite od požara Općine Petrijanec osigurati potreban broj operativnih vatrogasaca.

Izvršitelji zadatka: Dobrovoljna vatrogasna društva,

Sudjelovatelj: Vatrogasna zajednica Općine Petrijanec,

Rok: Kontinuirano.

* + 1. Održavati sjednice zapovjedništva Vatrogasne zajednice Općine Petrijanec i na istima uskladiti planove za provođenje zadaća iz područja zaštite od požara i razraditi odgovarajuće operativne planove aktivnog uključenja svih subjekata zaštite od požara. Razraditi sustav pripravnosti, stupnjevito s obzirom na indekse opasnosti, kao i plansko uključivanje svih snaga i resursa u intervencije.

Izvršitelj zadatka: Vatrogasna zajednica Općine Petrijanec,

Sudjelovatelj: Općina Petrijanec,

Rok: 15.04.2019. godine.

* + 1. Uključiti se u organizaciju informativno-savjetodavnih sastanaka s predstavnicima Općine Petrijanec, zainteresiranim osobama za zaštitu od požara, pučanstvom, odgojno-obrazovnim ustanovama, na kojima će se razmotriti i analizirati tijek priprema i provedbe aktivnosti zaštite od požara tijekom godine i upoznavanje s opasnostima i posljedicama izbijanja požara.

Izvršitelji zadatka: Vatrogasna zajednica Općine Petrijanec, Općina Petrijanec, Područni ured civilne zaštite Varaždin,

Rok: Kontinuirano.

1. **TEHNIČKE MJERE**
	1. **PROVEDBA PREVENTIVNIH AKTIVNOSTI**
		1. Hrvatske šume odnosno nadležna Šumarijadužna je izraditi godišnji Plan operativne provedbe programa aktivnosti zaštite od požara, temeljem koje će se prići izradi prosjeka kroz posebno ugrožene šume na području Županije u suradnji s općinskim vatrogasnim zapovjednicima. Za izradu prosjeka kroz posebno ugrožena šumska područja u vlasništvu fizičkih osoba, financijska sredstva treba osigurati u Proračunu Općine Petrijanec, a za šume u državnom vlasništvu iz planiranih sredstava Hrvatskih šuma*.* Godišnji plan operativne provedbe programa aktivnosti zaštite od požara dostaviti sudjelovateljima zadaće.

Izvršitelj zadatka: Hrvatske šume, Općina Petrijanec,

Sudjelovatelji: Ministarstvo poljoprivrede i šumarstva, Područni ured civilne zaštite Varaždin, Inspektorat unutarnjih poslova PU Varaždinske,

Rok: Kontinuirano.

* + 1. Nadležno županijsko tijelo dužno je izvršiti pregled odlagališta komunalnog otpada glede zaštite od požara, uređenja lokacija i zdravstvene zaštite te poduzeti odgovarajuće mjere uređenja, osiguranja, čuvanja ili zabrane uporabe tih odlagališta, odnosno druge mjere za sanaciju nekontroliranih (divljih) odlagališta.

Izvršitelj zadatka: Varaždinska županija, Općina Petrijanec,

Rok: 30. lipnja 2019. godine.

* 1. **ODRŽAVANJE PRIPRAVNOSTI SUSTAVA I VATROGASTVA**
		1. Obaviti opremanje vatrogasnih postrojbi sukladno Pravilniku o minimumu tehničke opreme i sredstava vatrogasnih postrojbi (»Narodne novine«, broj 43/95), Pravilniku o minimumu opreme i sredstava za rad određenih vatrogasnih postrojbi dobrovoljnih vatrogasnih društava (»Narodne novine«, broj 91/02), Pravilniku o tehničkim zahtjevima za zaštitu i drugu osobnu opremu koju pripadnici vatrogasne postrojbe koriste prilikom vatrogasne intervencije (»Narodne novine«, broj 31/11), odnosno temeljem Procjene ugroženosti od požara i tehnološke eksplozije i Plana zaštite od požara Općine Petrijanec.

Izvršitelj: Općina Petrijanec,

Sudjelovatelji: Vatrogasna zajednica Općine Petrijanec, dobrovoljna vatrogasna društva,

Rok: Kontinuirano.

* + 1. Za potrebe uspješnog djelovanja vatrogasnih postrojbi potrebno je osigurati odgovarajući prostor za smještaj opreme i tehnike, prostor za boravak vatrogasca, prostor za spremanje odjeće, obuće, opreme, vozila i tehnike te prostor za osposobljavanje vatrogasca i druge potrebne prostore.

Izvršitelj: Općina Petrijanec,

Sudjelovatelji: Vatrogasna zajednica Općine Petrijanec, dobrovoljna vatrogasna društva,

Rok: Kontinuirano.

* + 1. Za učinkovito i uspješno djelovanje vatrogasnih postrojbi od trenutka uzbunjivanja, početka intervencije, gašenja i lokalizacije požara potrebno je osigurati određeni broj stabilnih, mobilnih i prijenosnih radio uređaja te telefonskih linija, kao i određeni broj mobilnih linija po zahtjevu vatrogasnih postrojbi. Osuvremenjivati i u ispravnom stanju držati dojavnu centralu za slanje grupnih SMSporuka kod uzbunjivanja.

Izvršitelj zadatka: Vatrogasna zajednica Općine Petrijanec,

Sudjelovatelji: Dobrovoljna vatrogasna društva,

Rok: Kontinuirano.

* + 1. Temeljem Procjene ugroženosti od požara i tehnološke eksplozije te Plana zaštite od požara potrebno je utvrditi uvjete, ustroj i način korištenja teške građevinske mehanizacije za eventualnu žurnu izradu prosjeka i probijanja protupožarnih putova radi zaustavljanja širenja šumskog požara, kao i pravne osobe zadužene za ostale oblike logističke potpore kod složenijih vatrogasnih intervencija na području Varaždinske županije. Popis pravnih osoba s pregledom raspoložive teške građevinske mehanizacije te ostalih oblika logističke potpore, s razrađenim planom aktiviranja, dostaviti županijskom vatrogasnom zapovjedniku.

Izvršitelj zadatka: Općina Petrijanec,

Sudjelovatelji: Vatrogasna zajednica Varaždinske županije, Vatrogasna zajednica Općine Petrijanec,

Rok: 30.travnja 2019. godine.

* + 1. Zahtijevati od distributera vode redovito provođenje ažuriranja podataka o javnoj hidrantskoj mreži (položaj hidranata, ispravnost hidranata), redovito provođenje geodetskog snimanja vanjskih hidranata, ucrtavanje lokacija hidranata kao i segmenata naselja na odgovarajuće karte te dostavu istih na korištenje središnjim vatrogasnim postrojbama i VOC-u Javne vatrogasne postrojbe grada Varaždina.

Izvršitelj zadatka: Općina Petrijanec,

Sudjelovatelj: Vatrogasna zajednica Općine Petrijanec, dobrovoljna vatrogasna društva

Rok: Kontinuirano.

* + 1. Razraditi sustav djelovanja županijskog operativnog vatrogasnog dežurstva temeljem razvojnih projekata Hrvatske vatrogasne zajednice.

Izvršitelj zadatka: Općina Petrijanec,

Sudjelovatelj: Vatrogasna zajednica Općine Petrijanec, dobrovoljna vatrogasna društva

Rok: Kontinuirano.

III.

Sredstva za provedbu obaveza koje proizlaze iz Provedbenog plana osigurat će se u Proračunu Općine Petrijanec.

Rok: 31.12.2019. godine.

IV.

Temeljem članka 13. stavka 8. Zakona o zaštiti od požara (»Narodne novine«, broj 92/10), Općinsko vijeće Općine Petrijanec jednom godišnje razmatra Izvješće o stanju provedbe Provedbenog plana.

 V.

Ovaj Provedbeni plan unaprjeđenja zaštite od požara za područje Općine Petrijanec za 2019. godinu, stupa na snagu osmog dana od dana objave u »Službenom vjesniku Varaždinske županije«.

Predsjednik Općinskog vijeća

 mr. sc. Martin Evačić, v. r.